Aventinerhøjen
Aventinerhøjen er den sydligste af Roms syv høje. Ifølge den skriftlige overlevering var det på denne høj, at den romerske sagnfigur Remus forsøgte at grundlægge byen. I republikken var højen særligt associeret med plebejerne. Dianatemplet var i antikken det ældste og vigtigste tempel på højen.
I dag udgør højen et roligt og attraktivt boligområde, hvor man kan finde en af Roms ældste kirker, Santa Sabina, flere udsigtspunkter og Malteserordenens hovedsæde, som har det berømte nøglehul med udsigt til Peterskirken.